Frp vil ha to fullverdige flybaser
Forsvarspolitisk talsmann Jan Arild Ellingsen sier at det er forsvars- og sikkerhetsmessig riktig å videreføre dagens basestruktur, med den oppgradering som er nødvendig i Bodø. Langtidsplanen var onsdag til behandling i Frps stortingsgruppe. Derfra er budskapet at Forsvarets operative behov skal være utslagsgivende, ikke størrelsen på den økonomiske rammen som Stortinget til enhver tid bestemmer. - Forskjellen mellom Ørland alene og en tobaseløsning for Ørland-Bodø er på 7,5 milliarder kroner. I et 40-årsperspektiv er dette noe Norge må ta seg råd til å finansiere, sier Ellingsen til NTB. Arbeiderpartiet har tidligere gått inn for at Ørland blir hovedbase. Regjeringen skal ta endelig stilling til saken i juni.
Frp vil at Luftforsvaret skal ha tilgang til to fullverdige flybaser, både Ørland og Bodø. Partiet går dermed imot forslaget i regjeringens langtidsplan, der Ørland utpekes til enebase.